אוניברסיטת בר אילן לסטודנטיות: "לא תוכלו לשיר בטקס יום השואה"
ימים ספורים לפני טקס יום השואה, האוניברסיטה הודיעה לסטודנטיות שהיו אמורות לשיר בטקס יום השואה כי לא יוכלו לשיר. מבר אילן נמסר בתגובה: "הטקס לא יכלול שירה"
רגע לפני טקס יום השואה של אוניברסיטת בר אילן, קיבלו הסטודנטיות שהיו אמורות לשיר בטקס הודעה כי הן יכולות לנגן ולהקריא קטעים, אך אינן יכולות לשיר. "נאמר לי שאני יכולה לנגן בלבד. למנוע ממני לשיר בטקס יום השואה לא משרת אף אחד", אומרת יפעת בלסיאנו, סטודנטית שביקשה לשיר בטקס.
האחראי על הטקס הוא רב הקמפוס, הרב שלמה שפר. בשיחה עם חדשות 10 הוא הסביר את המניעה משירת נשים בטקס כי זה המנהג במקום. "אם היא רוצה לנגן איתנו זה בסדר גמור. לא רצינו להיכנס לכל המחלוקות, וכך אנחנו נוהגים באוניברסיטה".
מהאוניברסיטה נמסר בתגובה: "טקס יום השואה מיועד לכל ציבור המרצים והסטודנטים, דתיים ושאינם דתיים, מי שנמנעים משירת נשים ומי שאינם מקפידים. כדי להימנע ממחלוקות בנוגע לאופיו של הטקס החשוב הוחלט שהוא לא יכלול שירה. כך היה כל השנים וכך יהיה הטקס גם הפעם".